
הצעת חוק הבחירות לכנסת (הרכב בית המשפט העליון בערעור על החלטת ועדת הבחירות המרכזית), התשס"ד-2004

היו"ר מיכאל איתן:

אני פותח את הישיבה. אנחנו דנים היום בהצעת חוק הקובעת את הסדרי הטיפול בהחלטות של ועדת הבחירות המרכזית הנוגעות לאישור רשימת מועמדים. יש גם מצבים של ערעור על השתתפות של אדם בבחירות, ומצב של השתתפות של רשימה בבחירות. 

תמי סלע:

או אישור.

היו"ר מיכאל איתן:

כלומר בוועדת הבחירות המרכזית אפשר היום לתקוף השתתפות של רשימה בבחירות או השתתפות של מועמד מסוים ברשימה. למיטב זיכרוני, הטיפול בשתי הסוגיות האלה אינו זהה במהלך שלו. יש טיפול שונה לגבי פסילת רשימה ולגבי פסילת מועמד. בכל אופן, הצעת החוק שמדובר בה היום היא לגבי ערעור. זה נקרא ערעור?

תמי סלע:

או ערעור או החלטה לאשר את החלטות ועדת הבחירות. שני המצבים. אני מפנה לנוסח המתוקן: "או בהליך של אישור…", כלומר זה רק לגבי החלטות שעניינן סעיף 7א. כך זה כרגע, בנוסח המתוקן. 

היו"ר מיכאל איתן:

מה בנוגע להחלטות שנוגעות להיותו של האדם מורשע בפלילים?

תמי סלע:

המחשבה היתה ששם אין אותה ההצדקה של הכרח להרכב של תשעה שופטים, אף שלפעמים כן מרחיבים את ההרכב. כאן לא עולות אותן סוגיות. 

היו"ר מיכאל איתן:

למה 11 שופטים?

תמי סלע:

הנוסח המתואם עם הממשלה קובע תשעה שופטים, כפי שקורה היום, בעצם. לפי סעיף 7א מדובר באיזון בין היכולת של האדם להביא את הדעות שלו להתמודד בבחירות, לבין הדמוקרטיה המתגוננת או האופי היהודי של המדינה – הכרעות שהן ערכיות וכבדות משקל מאוד. 

היו"ר מיכאל איתן:

למה פסק הדין צריך להיות סופי, חבר הכנסת סער? אם בית המשפט יחליט לקיים דיון לאחר מעשה בסוגיה מהותית מאוד? 

תמי סלע:

	זה לא חידוש של חבר הכנסת סער.


גדעון סער:

פסק דין של בית המשפט העליון הוא תמיד סופי. 

היו"ר מיכאל איתן:

אז למה אתה צריך לכתוב שהוא סופי? 

גדעון סער: 

זה מה שכתוב בחוק הקיים, לא שיניתי דבר. אז תשמיט את זה. זה קיים בחוק. 

היו"ר מיכאל איתן:

גם אם משהו קיים והוא לא בסדר, למה לכתוב?

גדעון סער:

	אבל זה כן בסדר. 

היו"ר מיכאל איתן:

אז תסביר לי למה זה כן בסדר. זה מה שאני שואל. 

אהוד שיל"ת:

אני אסביר. מדובר בשלב מסוים בתוך תהליך הבחירות, שלב של ערעור על פסילה או על אישור של רשימת מועמדים. נעזוב את סעיף 7א, שחבר הכנסת סער מדבר עליו: חלק מהפסילות הן פסילות טכניות. 

היו"ר מיכאל איתן:

נכון. לא על זה מדובר כרגע. 

אהוד שיל"ת: 

אבל הסופיות של הדיון היא כדי לאפשר ללכת הלאה. הרי אם ביום האחרון עוד לא יודעים איזו רשימה אושרה ואיזו רשימה לא אושרה – ויש מועד אחרון, היום ה-19 לפני הבחירות, וגם אז לא נדע – כל לוח הזמנים ישתבש. לא יהיה אפשר להדפיס פתקים, לא יהיה אפשר להודיע וכו'. לכן יש סופיות לדיון. 

היו"ר מיכאל איתן:

בסדר. הבנתי. 

תמי סלע:

	יש עוד שני סעיפים, אחד מדבר על מועמד ואחר מדבר על רשימה.

היו"ר מיכאל איתן:

למה צריך תשעה שופטים?


גדעון סער:

	קודם כול, במקור הצעת החוק היתה גם שדרוש רוב מיוחס. לא נדרש רק הרכב רחב אלא גם רוב מיוחס –  כי אני חושב שההחלטות בעניין פסילה או אישור של רשימות, בעיקר כשזה בא להפוך החלטה של ועדת הבחירות המרכזית, נוגעות לזכות לבחור ולהיבחר והן עם יסוד ערכי חזק. רצוי שיהיה מגוון דעות ולא שהרכב רנדומלי של שלושה שופטים יפסוק בעניין הזה, אחרי שוועדת הבחירות המרכזית מקבלת החלטה בהרכב רחב מאוד. 

היו"ר מיכאל איתן:

	אני לא חושב שאתה צודק. לא דרשת רוב בוועדת הבחירות. אז זה לא הוגן. 

תמי סלע:

	נכון, מחליטים שם ברוב רגיל.

היו"ר מיכאל איתן:

כלומר ייתכן שבוועדת הבחירות, דווקא בגלל הרכבה הגדול, שמונה 41 חברים, נדמה לי, יהיה רוב של 21 נגד 20, רוב שברירי. ולעומת זאת לא מספק אותך ההרכב בבית המשפט. 

גדעון סער:

	אסביר: זה הרכב שבו למוטיבציה הפוליטית יכולה להיות השפעה על התוצאה. אבל כאן מדובר בסוגיות מסוימות שנידונות בבית המשפט העליון, שהן ערכיות מאוד. לא רק שאתה הופך החלטה של ועדת הבחירות המרכזית. 

היו"ר מיכאל איתן:

	הוא לא מאמין במה שהוא אומר עכשיו. 

גדעון סער: 

	מאמין מאוד. אני רוצה לתת דוגמה: כאשר הכנסת חוקקה את התיקון לסעיף 7א בקדנציה הקודמת, של חברנו ישראל כץ, בנושא רשימות שתומכות בארגוני טרור – למעשה היה ברור, לפי ההתבטאויות של חבר הכנסת בשארה – היה ברור שהחוק הזה בא למנוע תופעות מהסוג הזה. אחר כך בא היועץ המשפטי לממשלה וביקש בקשה מוועדת הבחירות המרכזית, על בסיס מסכת ראייתית מפורטת מאוד, וועדת הבחירות המרכזית נעתרה לבקשה. לכן לא נכון לומר שרק ועדת הבחירות המרכזית החליטה. המחוקק החליט, היועץ המשפטי לממשלה ביקש, ועדת הבחירות המרכזית החליטה. 

אגב, וכאן אני פותח סוגריים: הפרקטיקה היא שזה נידון בהרכב מורחב, מכמה טעמים. קודם כול, כדי שלא יהיה אחר כך דיון נוסף, כי לפי חוק בתי המשפט אלו שאלות מפאת חשיבותן תמיד מגיעות לדיון נוסף. כלומר, זה הטעם הפרקטי. אבל גם מהבחינה העניינית: הנושא כבד כל כך, וראינו גישות שונות לכך בפסיקה, שההרכב משפיע מאוד על התוצאה.

דלית דרור:

השאלה היא אם אנחנו רוצים לחייב את בית המשפט. 

גדעון סער:

	אם זה היה תלוי בי לא רק שהייתי מחייב את ההרכב המורחב אלא – וזאת ההצעה המקורית – הייתי מחליט גם על רוב מיוחס ולא רוב של חמישה מול ארבעה. אבל זה לשיטתך. זאת האנלוגיה למה שאמרת לגבי רוב של 20 נגד 17 בוועדת הבחירות המרכזית. זאת האנלוגיה הנכונה. אבל רוחב ההרכב – הוא מתחייב מהרצון למגוון השקפות עולם בשאלה ערכית מובהקת, שאלה של זכות יסוד לבחור ולהיבחר מול ערכים אחרים. 

אגב, אולי אלה לא הסוגיות היחידות שבהן צריך לדרוש שההרכב יהיה מורחב. ייתכן שיש סוגיות נוספות, שאני לא חושב עליהן כרגע, אבל אין לי ספק שזה דרוש בתחום הערעורים. 

היו"ר מיכאל איתן:

מאחר שהרוב ירד, הוויכוח תיאורטי. 

גדעון סער:

	כן, יש התחייבות שלי במליאה בעניין הזה, מול הממשלה. 

דורית ואג:

ממתי יש לה עמדה בחוקי בחירות? בדרך כלל אין לה עמדה. 

גדעון סער:
	
זה נוגע לבית המשפט עליון. 

היו"ר מיכאל איתן:

יש חוק שקובע הרכב של שופטים מכוח החוק?

דלית דרור:

אני לא מכירה, זה טעון בדיקה. אני בטוחה שאין חוק שקובע רוב מיוחס, אבל זה ממילא ירד.  דומני שאין קביעה של הרכב, אבל כדי להשיב באחריות צריך לעשות בדיקה. 

גדעון סער:

	ישבו 11 שופטים בעניין של עזמי בשארה.

היו"ר מיכאל איתן:

השאלה אם מכוח החוק. 

גדעון סער: 

לא מכוח החוק. מכוח החלטה של הנשיא.

היו"ר מיכאל איתן:

אני לא מתנגד, אני רק מעלה את הנקודה הזאת. במקום נשיא בית המשפט אהרון ברק הייתי מתנגד לזה שהחקיקה תקבע את ההרכב.

דלית דרור:

לחוק המקורי הוא התנגד מאוד, אני לא יודעת מה לגבי החוק החדש. 


גדעון סער:

	יש לי יסוד להניח שהסכמת שר המשפטים לנוסח הנוכחי של החוק היתה לאחר התייעצות – לא שלי אלא של שר המשפטים – עם נשיא בית המשפט העליון. 

היו"ר מיכאל איתן:

אני לא מוצא עצמי כמי שחייב במיוחד להגן על העמדות האלה, אך אני מתפלא שזה עובר כך. יש בעיה עקרונית של הפרדת רשויות. 

גדעון סער:

	להערכתי, וזאת רק הערכה, נושא הרוב המיוחס היה חשוב לו יותר מנושא ההרכב. הוא התנה את זה בכך. אגב, גם על זה היה קרב בקריאה הטרומית. זה עבר ברוב של 26 קולות נגד 19 למרות הסכמת הממשלה. מפלגת העבודה התנגדה. 

היו"ר מיכאל איתן:

למה?

גדעון סער:

חבר הכנסת פינס התנגד. ביטלתי את הרוב המיוחס, אך הוא התנגד להרכב הרחב. 

דלית דרור:

עובדתית ראיתי מכתב שלפיו הנשיא ברק התנגד לגרסה הקודמת. אם הוא הסכים לגרסה הזאת, אני לא יודעת. 

היו"ר מיכאל איתן:

אגב, אנחנו לא צריכים את הסכמתו של הנשיא ברק. שלא ישתמע ממני שהפכתי פתאום לדורש חותמת כשרות ממנו. אני רק מעיר. 

דלית דרור:

הגיוני שבית המשפט לא ירצה זאת כאילוץ בשעה שהוא יכול להחליט זאת בעצמו והוא אף נוהג להחליט זאת בעצמו. 

היו"ר מיכאל איתן:

למשל מחר נוכל לקבל החלטה שכל פסק הדין יודפס על דפי זהב עם חריטה בכתב יד.  

דלית דרור:

זאת הצעת חוק תקציבית. 

אני רוצה להעלות שאלה לחבר הכנסת סער: האם אין חשש שיהיו ערעורים "קשקושיים", שמגישים כי רוצים להופיע בחדשות באותו זמן, שלא על חשבון דקות התעמולה.

היו"ר מיכאל איתן:

זה חדש בשבילך?

דלית דרור:

אבל אנחנו מחייבים את בית המשפט לדון בהרכב של תשעה שופטים. 

גדעון סער: 

	צמצמתי את הסוגיות. 

אהוד שיל"ת:

הגיע הזמן שבית המשפט יתחיל לפסוק הוצאות כבדות במקרים האלה. 

היו"ר מיכאל איתן:

יש רק בעיה אחת בהערה שלך: מדובר בשלב של ערעור על החלטה. כלומר, היתה כבר החלטה של ועדת הבחירות המרכזית בסוגיות בעייתיות מאוד, לא בסוגיות טכניות. לא כל אחד מגיע למצב שפוסלים את השתתפותו בבחירות בגלל סעיף 7א. 

דלית דרור:

נניח מצב מופרך שמציעים לפסול את הליכוד, וועדת הבחירות המרכזית לא פוסלת אותו. ואז מגיעים לבית המשפט. 

גדעון סער:

	לא מגיע להם תשעה שופטים?

דלית דרור:

ואז זה תהליך סרק, שמעסיק את כל המערכת. 

תמי סלע:

	לא כל אחד יכול להגיש את הערעורים. מצד אחד יכול להגישם בא כוח הרשימה; מהצד השני דרוש רוב של רבע מחברי הוועדה או היועץ המשפטי או יושב-ראש ועדת הבחירות.

היו"ר מיכאל איתן:

נכון, המגבלה מספקת.

אהוד שיל"ת:

לעניין הזה אני רוצה לומר שיש המון ערעורי סרק ובקשות סרק.

היו"ר מיכאל איתן:

בוועדת הבחירות.

אהוד שיל"ת:

גם בקשר לבחירות לכנסת וגם בקשר לבחירות לרשויות המקומיות. הבג"ץ מתייחס לכך בסלחנות רבה. מטבע הלשון הוא: "אדוני ימשוך את העתירה ואנחנו נשכנע את הפרקליטות לוותר על הוצאות". לדעתי אסור לפרקליטות לוותר על הוצאות, צריך לדרוש הוצאות לדוגמה בערעורי סרק כאלה, כדי שזה ייפסק. זאת הדרך. 

אם בית המשפט לא שומר על עצמו, ויש לו כלי, לא צריך לעשות את זה בחוק דווקא. שידון בערעורי סרק ויבזבז את זמנו. 

היו"ר מיכאל איתן:

ראיתי שאתמול או שלשום ישבו שבעה שופטים בבג"ץ שכל תוצאותיו ידועות מראש לכל העולם, וגרמו לכך שעוד כמה אנשים ימתינו ויסבלו סבל ניכר, משום שהעניינים שלהם לא מתבררים – חלקם ערעורים פליליים, דיני נפשות ממש; חלקם ערעורים ממוניים, שגורמים לנזקים כבדים. 

שבעה שופטים מתבטלים מעבודה ודנים בנושא שלדעתי לא היו צריכים בכלל להתערב בו, או ההתערבות בו היתה צריכה להיות מינימלית, והיה צריך לדחותו מייד על הסף. אבל הם ישבו והאזינו, התלבטו בדבר שכולם יודעים שאין לו שום שחר, ואין שום סיכוי, אלא אחד למיליון, שיחזירו את גלגלי ההיסטוריה לאחור. אז יש להם זמן, הם יתעסקו גם בזה. מה אני יכול לעשות? זה שיקול הדעת שלהם. אנחנו לא יכולים להתערב. 

אהוד שיל"ת:

נכון.

היו"ר מיכאל איתן:

גם בעניין הזה הייתי משאיר את ההרכב לשיקול דעתם של השופטים. אמנע מהצבעה, למרות הסימפטיה שלי למציע. אמנע מהצבעה. 

רשף חן:

למה?

היו"ר מיכאל איתן:

אם זה החוק הראשון שבו אנחנו קובעים את הרכב השופטים, את המספר – אז כמו שאני לא רוצה שהם יתערבו בעניינים שלנו ואני נאבק על זה די חזק, אולי כאן צריך להשאיר את זה לבית המשפט, לגמישות שלו, שהוא יקבע מה ההרכב. נראה לי שזה האיזון הנכון ביחסים בין הרשויות. אני אמנע. 

דלית דרור:

אני רק רוצה לומר, אחרי שיחת טלפון, שנציגי הנהלת בתי המשפט לא ידעו על הדיון. 

דורית ואג:

הם ידעו.

דלית דרור:

היתה אי-הבנה כלשהי לגבי הזימון. הם לא הופיעו. הם רק מבקשים לעצמם את הזכות לטעון בחופשיות אחרי הקריאה הראשונה.

היו"ר מיכאל איתן:

אין שום בעיה. הם יקבלו זמן כפול. 

אני מקיים הצבעה על העברת החוק למליאה לקריאה ראשונה: שניים בעד. אין מתנגדים. נמנע אחד. תודה. 

הישיבה ננעלה בשעה 09:30. 
